**KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Direktīvu 2010/75/ES par rūpnieciskajām emisijām (piesārņojuma integrēta novēršana un kontrole)**

1. IEVADS

Eiropas Parlamenta un Padomes 2010. gada 24. novembra Direktīvas 2010/75/ES par rūpnieciskajām emisijām (piesārņojuma integrēta novēršana un kontrole)[[1]](#footnote-1) mērķis ir novērst un kontrolēt gaisa, ūdens un augsnes piesārņojumu, ko rada rūpniecisko iekārtu emisijas.

Direktīvas 2010/75/ES 48. panta 5. punkts un 74. pants pilnvaro Komisiju pieņemt deleģētos aktus, lai:

1. noteiktu, no kuras dienas uzsākami nepārtraukti dažu piesārņojošo vielu emisiju mērījumi gaisā,

un

1. zinātnes un tehnikas attīstībai pielāgotu vairākas direktīvas pielikumos minētas emisiju monitoringa un atbilstības novērtēšanas metodes.

2. JURIDISKAIS PAMATS

Direktīvas 2010/75/ES 76. panta 1. punkts prasa, lai Komisija ziņotu par to, kā tiek īstenotas 48. panta 5. punktā un 74. pantā minētās relevanto deleģēto aktu pieņemšanas pilnvaras.

Saskaņā ar minēto noteikumu pilnvaras pieņemt deleģētos aktus Komisijai piešķir uz piecu gadu laikposmu no 2011. gada 6. janvāra, un pilnvaru deleģēšana tiek automātiski pagarināta par tāda paša ilguma laikposmiem, ja vien Eiropas Parlaments vai Padome to neatsauc saskaņā ar direktīvas 77. pantu.

Saskaņā ar 76. panta 1. punktu Komisijai ir pienākums vēlākais sešus mēnešus pirms piecu gadu laikposma beigām sagatavot ziņojumu par pilnvaru deleģēšanu.

2015. gada 12. jūnijā Komisija attiecīgi izdeva ziņojumu par pirmo piecu gadu laikposmu no 2011. gada 6. janvāra līdz 2016. gada 5. janvārim. Tā kā 77. pantā paredzētā pilnvaru deleģēšanas atsaukšana nenotika, otrā pilnvarojuma piecu gadu laikposms sākās 2016. gada 6. janvārī un beigsies 2021. gada 5. janvārī.

Attiecīgi un pamatojoties uz 76. panta 1. punktu, šis ziņojums aptver minēto otro piecu gadu laikposmu.

3. DELEĢĒŠANAS ĪSTENOŠANA

Pilnvaru īstenošana tika uzskatīta par nepieciešamu, lai zinātnes un tehnikas attīstības rezultātā (attiecīgā gadījumā) papildinātu vai pielāgotu vairākus direktīvas noteikumus.

Komisija ziņo, ka pagaidām nav pieņemts neviens deleģētais akts.

Tā kā mērīšanas paņēmieni un standarti nepārtrauktai emisiju mērīšanai gaisā, kā prasīts Direktīvas 2010/75/ES 48. pantā, vēl atrodas izstrādes stadijā, nav notikusi zinātnes vai tehnikas attīstība, kas būtu saistīta ar emisiju monitoringa un atbilstības novērtēšanas metodēm, kuras minētas direktīvas V–VII pielikumā.

Tam par iemeslu ir:

1. tas, ka nav Eiropas (EN) standartu attiecībā uz paņēmieniem, ar kādiem nepārtraukti mērīt smago metālu, dioksīnu un furānu emisijas gaisā (48. panta 5. punkts), un
2. tas, ka nav panākts ievērojams progress esošo EN standartu pārskatīšanā attiecībā uz citām direktīvas aptvertajām piesārņojošajām vielām (74. pants).

Attiecīgi Komisijai nav bijis iespējas pieņemt deleģētos aktus, lai noteiktu, no kuras dienas jāveic nepārtraukti attiecīgo emisiju mērījumi, un lai pielāgotu Direktīvas 2010/75/ES V, VI vai VII pielikuma relevantās daļas.

4. SECINĀJUMS

Pēdējos piecos gados Komisija nav izmantojusi Direktīvas 2010/75/ES piešķirtās pilnvaras pieņemt deleģētos aktus.

Komisija aicina Eiropas Parlamentu un Padomi ņemt vērā šo ziņojumu.

1. OV L 334, 17.12.2010., 17. lpp. [↑](#footnote-ref-1)